钦定古今图书集成/方舆汇编/职方典/第1070卷 > 《栟榈山记》罗明祖
## 钦定古今图书集成/方舆汇编/职方典/第1070卷 > 《栟榈山记》罗明祖

永安溪流四十里为贡川。吾乡也，间有栟榈山，有寺
居溪之两岸者，栟榈之山。总之，其山循麓迄峦，中边
俱石，砠者十之一二，草木以朽为泥，石而山，非山而
石，复绝人攀附，不与世人绳屐相交接，宁欺压霄汉，
留贮烟霞？晴明中往往作千万丈崚嶒势，仰之者首
不眠，不得盼睐。然一峰未去，一峰错出，绵数十里许，
曾不以盼睐而尽也。隆隆下下，断断续续，界不盈尺，
而历者登降必浃辰。推其意，止欲缝云织雾，苦涧壑
以纡折之行，绝不欲供世人亭梁具，奇甚奇甚！山多

盘罗，依山之形为形，而岩恃以肆悬堕之状，无恐，又
籍以涂其童赭之色，是故居者行者，踵相逮也。舟以
杨为《戙维》者众，虽春亦憔悴。而为游之言者，闻之山
下人，未见有倦色流连，莫之或厌。繇其奇，不安排，不
刓划，望之有削者，有砥者，有籥者，有槃者，有几者，有
柩者，有帆者，有冕者，有舄者，有兽者，有鬼者。室必䃔
空，泉必瀑布，路必鸟道，非一拳一勺而止也。马氏女
五人，尸解于百丈岩。岩下有龙潭，仙去。故人争传其
嵚巇玲珑，咸仙子丹砂点化而成。故宋李伯纪先生
以谪经此，憩于寺，而目为小武彝。寺之侧南一壝，其
同时正言邓志宏讳肃，先生读书处也，因祠焉，号以
《山，集》亦如之。溪之左有葛里，有修竹湾，右桃源。桃源
之上，是所谓百丈岩者。百丈岩之上为岩梁，梁下一
泉至门已为壑。门径室堂，宛生成石室之前一梁，人
登梁上，石梁之外未至栖真岩，人穿梁下。先子未游
武彝时，辞家而居之。余所买者，临桃源，旧呼为“范家
山”，亦奇，以力未能荒。各景内名数累百，总之曰“栟榈
山。”